Maďarič, Marek, minister kultúry SR (2014-12-04):
Ďakujem za slovo, pán predseda. Tento návrh zákona sa predkladá na základe plánu legislatívnych úloh vlády Slovenskej republiky. Cieľom predloženého návrhu je komplexná úprava práv a povinností osôb pôsobiacich v oblasti audiovízie, úprava evidencie slovenských audiovizuálnych diel, evidencie osôb pôsobiacich v audiovízii a evidencie nezávislých producentov, ako aj úprava jednotného systému označovania, postavenia a pôsobnosti Slovenského filmového ústavu a úprava podmienok na odborné uchovávanie originálnych nosičov audiovizuálnych diel a zvukovo-obrazových záznamov tvoriacich audiovizuálne dedičstvo Slovenskej republiky. Potreba novej komplexnej právnej úpravy vyplynula predovšetkým z požiadaviek aplikačnej praxe. V oblasti evidencií sa navrhuje, aby zoznam slovenských audiovizuálnych diel a zoznam osôb pôsobiacich v audiovízii viedol Slovenský filmový ústav a zoznam nezávislých producentov Audiovizuálny fond. Ministerstvo kultúry, ktoré vedie tieto zoznamy podľa platnej právnej úpravy, tak bude viesť iba zoznam slovenských zvukových záznamov umeleckých výkonov, v ktorých sa však vzhľadom na charakter diel, ktoré obsahuje, navrhuje upraviť v zákone o divadelnej činnosti a hudobnej činnosti a o zmene a doplnení niektorých zákonov. Pri úprave jednotného systému označovania vychádza návrh zákona z platnej právnej úpravy. Na základe návrhu bude mať povinnosť určovať a zverejňovať vekovú vhodnosť audiovizuálneho diela, zvukového záznamu umeleckého výkonu a multimediálneho diela ich distributér. Povinnosť zverejňovať vekovú vhodnosť má aj prevádzkovateľ audiovizuálneho technického zariadenia, prevádzkovateľ mediatéky a prevádzkovateľ počítačovej herne. V rámci ochrany maloletých upravuje návrh zákona aj obmedzenie prístupu k audiovizuálnemu dielu, k zvukovému záznamu umeleckého výkonu a multimediálnemu dielu. Návrh zákona ďalej upravuje postavenie, poslanie, činnosť, orgány a organizáciu Slovenského filmového ústavu, ako aj nakladanie s majetkom štátu v správe Slovenského filmového ústavu, ktorý je príspevkovou organizáciou štátu a vykonáva štátnu správu v oblasti výkonu audiovizuálneho dedičstva. Slovenský filmový ústav sa podieľa na uchovávaní, ochrane, obnove a zveľaďovania audiovizuálneho dedičstva ako neoddeliteľnej súčasti kultúrneho dedičstva Slovenskej republiky na propagácie a prezentácie audiovízie a vykonáva vedeckú a výskumnú činnosť. Orgánmi Slovenského filmového ústavu sú generálny riaditeľ, rada a komisia pre audiovizuálne dedičstvo. Úprava ochrany audiovizuálneho dedičstva vychádza predovšetkým z Európskeho dohovoru o ochrane audiovizuálneho dedičstva, na základe ktorého Slovenská republika vyjadrila záujem podieľať sa na zabezpečení ochrany svojho audiovizuálneho dedičstva. Návrh zákona vymedzuje pojem audiovizuálneho dedičstva, upravuje fond audiovizuálneho dedičstva, jeho zložky, depozitnú povinnosť, inštitút zákonného a dobrovoľného depozitára a akvizičnú činnosť. Úpravy vykonané návrhom zákona si vyžiadali zmeny v zákone Národnej rady o správnych poplatkoch v znení neskorších predpisov. Z dôvodu požiadaviek aplikačnej praxe na jej potreby jednoznačnejšie vymedziť pojem „program vyrobený nezávislým producentom“ sa novelizuje zákon o vysielaní a retransmisii. V čl. IV sa mení a dopĺňa zákon o Audiovizuálnom fonde. Návrhom zákona sa mení základ pre výpočet príspevku prevádzkovateľa audiovizuálneho technického zariadenia do Audiovizuálneho fondu a to tak, že príspevok prevádzkovateľa audiovizuálneho technického zariadenia je jedno percento z každej predanej vstupenky na audiovizuálne predstavenie za posledný kalendárny rok a zavádza sa aj povinnosť platiť príspevok do Audiovizuálneho fondu pre poskytovateľa audiovizuálnej mediálnej služby na požiadanie, a to vo výške pol percenta z celkových príjmov poskytovateľa audiovizuálnej mediálnej služby na požiadanie za poskytovanie tejto služby za posledný kalendárny rok. Návrh zákona je v súlade s ústavou. Predkladaný návrh zákona nemá žiadny sociálny vplyv, ani vplyv na životné prostredie. Dovoľujem si vás požiadať o podporu tohto návrhu. Ďakujem.